**Návrh vlády na skrátené legislatívne konanie**

**o vládnom návrhu zákona o platových pomeroch sudcov v roku 2003 a o dočasnom obmedzení účinnosti niektorých ustanovení zákona č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z.**

Ministerstvo spravodlivosti Slovenskej republiky predkladá do legislatívneho procesu návrh na skrátené legislatívne konanie návrhu zákona o platových pomeroch sudcov v roku 2003 a o dočasnom obmedzení účinnosti niektorých ustanovení zákona č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z.

Podľa článku IV zákona č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z. mali § 65 až 80, § 81 ods. 1 prvá veta, § 82 až 91 a § 152 tretieho bodu, ktorými sa upravujú platové pomery sudcov nadobudnúť účinnosť 1. januárom 2003.

Vláda Slovenskej republiky uznesením č. 1144 z 23. októbra 2002 k návrhu uznesenia vlády SR k zmenám legislatívnych noriem podmieňujúcich návrh štátneho rozpočtu na rok 2003 v bode A.17 zaviazala ministra spravodlivosti predložiť na rokovanie vlády návrh na zmenu účinnosti zákona č. 385/2000 Z. z. o sudcoch a prísediacich a o zmene a doplnení niektorých zákonov.

Zvýšenie platových náležitosti sudcov spolu s ďalšími legislatívnymi zmenami, ktoré boli uskutočnené v priebehu posledných rokov, založili mimoriadne zložité podmienky pre zostavovanie ekonomicky únosného štátneho rozpočtu na budúci rok. Z uvedeného dôvodu uložila vláda uznesením č. 1144 A. 17, zo dňa 23.10.2002, ministrovi spravodlivosti vypracovať návrh na zmenu účinnosti zákona č. 385/2000 Z. z. o sudcoch a prísediacich a o zmene a doplnení niektorých zákonov v tých častiach návrhu zákona, ktoré majú stanovenú účinnosť od 1. januára 2003 a súčasne upraviť ustanovenia zákona tak, aby zákon o štátnom rozpočte určoval výšku a termín účinnosti valorizácie základného platu sudcu čim sa prehodnotia rozpočtové dôsledky uvedeného zákona na rok 2003.

V súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky sa navrhuje, aby Národná rada Slovenskej republiky prijala uznesenie o skrátenom legislatívnom konaní o vládnom návrhu zákona o platových pomeroch sudcov v roku 2003 a o dočasnom obmedzení účinnosti niektorých ustanovení zákona č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z. z dôvodu nedostatku finančných prostriedkov na krytie výdavkov štátu. Aplikácia prijatého zákona v praxi je podmienená zabezpečením príslušného objemu finančných prostriedkov v štátnom rozpočte na rok 2003, pričom takéto krytie nie je možné bez výrazného zvýšenia deficitu štátneho rozpočtu, čím by vznikli štátu značné hospodárske škody.

Bratislava 30. októbra 2002